Sct. Knuds Gymnasium

Sct. Knuds Gymnasium er et mellemstort gymnasium i Odense-bydelen Hunderup.

Skolen er oprettet af Louise Winteler, der blev født 1834 i Holsten. Efter endt skolegang ville hun gerne til Danmark for at lære sproget, da hendes moder var dansk, og hun blev af sin tante inviteret til at komme til Odense.

På omtrent samme tid skete der det, at en lille tysk pigeskole med 5-6 elever kom til at stå uden leder og underviser. Den kun 19 årige Louise Winteler, der ganske vist ingen læreruddannelse havde, fik overdraget at undervise pigerne. Hun begyndte den 1. juni 1853, og dette var begyndelsen til Sct. Knuds Gymnasium. I skolens arkiv findes endnu den første elevprotokol.

Skolen havde til huse i Nørregade 31 – i tantens dagligstue. Men skolen voksede, og i 1863 rykkede den ind i to store lokaler på Klingenberg, hvor den havde til huse i 17 år. Den 20. august 1880 rykkede skolen for første gang ind i sin egen bygning, der lå lige i centrum på Klostervej. I 1887 udgik de første piger med en eksamen, der hed Almindelig Forberedelseseksamen – første gang kun 7 elever, men senere betydeligt flere. Med den nye skolelov fra 1903 fik skolen ret til at afholde studentereksamen – nysproglig retning, og bygningerne blev udvidet. I mellemtiden var der naturligvis blevet ansat flere lærere ved skolen. Louise Winteler fortsatte som skolens leder, men cand. theol. M. Lauersen blev Gymnasieforstander i 1908. Ved afslutningen den 5. juli 1912 nedlagde Louise Winteler sit arbejde i skolens tjeneste, og hendes niece, frk. Hoffmann, der siden 1904 havde været medbestyrerinde, overtog ledelsen af skolen.

Den 1. august 1920 overtog staten skolen efter lange forhandlinger, idet man var bange for, at der ikke ville være behov for to gymnasier i Odense (det andet var Odense Katedralskole). I august 1940 rykkede skolen ind i de nuværende bygninger på hjørnet af Engvej og Læssøegade, og ved samme lejlighed blev de første drenge optaget som elever på skolen. I 1973 blev sydfløjen taget i brug.

Den 1. januar 1986 blev alle de statslige gymnasieskoler overtaget af amtskommunerne. Sct. Knuds Gymnasium var derfor i en årrækket ejet af Fyns Amtskommune. I løbet af 2000 blev skolen forsynet med en tilbygning, og den ældste del af byggeriet blev kraftigt renoveret og fik også nyt inventar.

1. juni 2005 havde skolen 150 års fødselsdag, som blev fejret på behørig vis. I 2007 udvidede Sct. Knuds Gymnasium med en ny stor idrætshal.

I 2008-09 fik Sct. Knuds Gymnasium deres nye Studiecenter hvor der afholdes lektiehjælp. Desuden er her også en stor del af biblioteket.

Skolens ledere gennem tiderne 
 Louise Winteler (1853-1912)
 Margarete Hoffmann (1912-1926)
 Helga Lund (1926-1951)
 E. Dinesen (1951-1964)
 T. Bechmann Jensen (1964-1970)
 Kaj Vetter (1970-1996)
 Steen Hoffmann (1997-2012)
 Sven Erik Larsen (januar 2013-1. maj 2013) (konstitueret)
 Susan Mose (1. maj 2013-)

Kendte lærere 
 Jørgen Hæstrup, historiker
 Aage Trommer, historiker
 Ester Larsen, politiker
 Erik Boel, dansk politolog og tidligere formand for Den Danske Europabevægelse.

Kendte studenter 

 1951: Ole Samuelsen, lektor i historie og engelsk ved Horsens Statsskole og politiker, MF
 1964: Vagn Lyhne, forfatter
 1965: John Thygesen, Overlæge, kendt for kampagnen mod fyrværkeriskader i øjnene
 1966: Ebbe Iversen, journalist, forfatter og filmanmelder
 1979: Peter Skov-Jakobsen, biskop over Københavns Stift
 1981: Mette Vibe Utzon, journalist, studieværtinde (DR, TV2 og TV3) samt forfatterinde
 1984: Tine Enger, forfatterinde
 1984: Morten Hesseldahl, direktør og forfatter
 1985: Peter Kurrild-Klitgaard, professor i statskundskab ved Københavns Universitet
 ca. 1985: Morten Skovgaard Danielsen, komponist
 1987: Jesper Thobo-Carlsen, journalist og politolog (cand.scient.pol.) samt tidligere politisk redaktør på dagbladet Politiken
 1988: Nicolai Kragh Petersen, cand.polit. og Professionshøjskoledirektør på Professionshøjskolen Metropol. Tildelt Ridderkorset af Dannebrogordenen.
 1988: Bo Libergren, politiker, fungerende regionsrådsformand Region Syddanmark (2023).
 ca. 1989: Thomas Helveg, fodboldspiller i OB
 1991: Lotte Bundsgaard, uddannet skolelærer og senere journalist (TV2/Fyn) samt MF, politisk ordfører og kortvarigt minister
 ca. 1994: Thomas Sørensen, fodboldspiller
 2000: Mathias Boe, badmintonspiller
 2005: Louise Ørnstedt, svømmer
 2006: Emil Ousager, fodboldspiller, Randers FC
 2006: Peter Eastgate, verdensmester i poker 2008
 2007: Matti Lund Nielsen, fodboldspiller i Hellas Verona F.C.
 2008: Oliver Feldballe, fodboldspiller i OB
 2009: Josefine Høgh, fodboldspiller og DR Sportens tv-værtinde

Ekstern henvisning 
 Sct. Knuds Gymnasiums websted

Gymnasier i Danmark
Uddannelse i Odense